钦定古今图书集成/理学汇编/学行典/第175卷 > 孟化鲤 孟秋
## 钦定古今图书集成/理学汇编/学行典/第175卷 > 孟化鲤 孟秋

按《野史》，“孟化鲤字叔龙，河南新安人。孟秋，字子成，茌
平人。化鲤年十六，慨然以圣贤自期。而秋儿时受诗，
至《桑中》诸篇，辄弃去不竟读。化鲤举万历八年进士，
授户部主事，时相欲招致之，辞不往。榷税河西，务清
白自操，与诸生讲学，河西人尸祝之。时山东大饥，奉
命往赈，全活甚多。改吏部，历文选郎中，佐尚书孙鑨
‘黜陟名籍’。”其时内阁权重，每铨除，必先白，化鲤独否，
中官请托复不应，以故多不悦。都给事中张栋先以
建言削籍，化鲤奏起之。忤旨，夺堂官俸，谪化鲤及员
外郎项复弘、主事姜仲轼杂职。阁臣疏救，命以原品
调外。顷之，言官复交章救。帝益怒，夺言官俸，斥化鲤
等为民。既归，筑书院，与学者讲习不辍，四方从游者
恒数百人。久之卒，学者称“云浦先生。”孟秋举隆庆五
年进士。为昌黎知县，有善政。迁大理评事。去之日，老
稚载道泣留。以职方员外郎督视山海关。关政久弛，
奸人出入得自擅。《秋禁》之严，或讽少宽，秋不可，竟中
流言。万历九年京察，坐贬。归涂与妻孥共驾一牛车，
道旁观者或叹息。许孚远尝造其庐，见茆屋数椽，书
籍狼藉其中，叹曰：“孟我疆风味，大江以南未有也。”我
疆者，秋别号也。秋既没，廷臣为请谥者章数十上。天
启初，赐谥“清宪。”化鲤自贡入太学，即与秋以道义相
勖。后为吏部郎，而秋官尚宝，相与比舍居，食饮起居
无弗共者，时人称二孟。两人虽本王氏学，然不为高
渺之论。化鲤教人必于孝弟忠信，而要之“慎独。秋践
履笃实，造次不违，是以君子有取焉。”